
Tapasztalati szakértők, mint kortárs segítők a szenvedélybeteg kezelésben

A kortárs segítés a szakirodalomban két nagyobb kontextusban jelenik meg, mely életkori valamint életútbeli hasonlóságon alapszik. Előadásom témája a tapasztalati szakértelem, mint az életúti rokonságon alapuló segítő modell vizsgálata, mely jelen van a különböző szenvedélybetegekkel foglalkozó rehabilitációs közösségek és reszocializáció területén tevékenykedő intézmények körében. Vizsgálatom célja a segítővé válás folyamatának megismerése, mikortól mondható valaki tapasztalati szakértőnek, elválik-e ez a személyiségben a felépülési folyamattól? Mindezek vizsgálatára egy olyan módszer szükséges, melynek fókuszában az egyénben végbemenő folyamatok állnak. A segítővé válás, és - annak előzménye, és egyben a folyamat kezdőpontja - a szerhasználat, valamint a felépülés, mint összetett folyamatok vizsgálatának szükségessége lehetővé tette az Interpretatív Fenomenológiai Elemzés (IPA) módszertanának alkalmazását, mely alkalmas minden olyan tapasztalat vizsgálatára, melyek létfontosságúak az egyén számára. Így vizsgálatom célja a szerhasználat, felépülés és segítés személyes jelentéstartalmának megismerése mellett az IPA módszerének kipróbálása, első hazai alkalmazása volt: vajon alkalmas-e ez a módszer a tapasztalati szakértők droghasználói és segítői élményének értelmezésére?
Mint a vizsgálat során is kiderült, – hat tapasztalati szakértővel készített interjúból – a segítővé válás egységes folyamatként értelmezhető, melynek alapját a „nem szerhasználó, de függő” speciális identitás valamint a segítő identitás összefonódása adja. Ezen személyiségtartalmak – folyamatos visszacsatolások miatt - létfontosságúak az egyén számára, melyek megértése, azok idiografikai elemzését teszi szükségessé, ragaszkodva a hermeneutikai – mely szerint, az egyén és tapasztalata, csak annak kontextusában értelmezhető – megközelítéshez, melyek az IPA által használt „duplaértelmezést” lehetővé teszik. Ez az interjúalanyok pre-reflektív beszámolójának tudatosan és szisztematikusan végzett értelmezését tekintik az IPA reflektív fenomenológiai attitűdjének.



